**Európsky úrad pre boj proti podvodom** (franc. *Office de Lutte Anti-Fraude* – OLAF) je nezávislý subjekt pôsobiaci v rámci Európskej komisie a Európskej únie ktorý odhaľuje, vyšetruje a zastavuje podvody súvisiace s finančnými prostriedkami Európskej únie. Prostredníctvom nezávislého vyšetrovania podvodov a korupcie zabezpečuje presun peňazí daňovníkov EÚ k projektom vytvárajúcim pracovné miesta a rast v Európe. OLAF tiež vyšetruje pochybenia zamestnancov a členov inštitúcií EÚ a pripravuje politiku EÚ v oblasti boja proti podvodom.

História
--------

Začiatky úradu OLAF sú v pracovnej skupine „koordinačný útvar pre boj proti podvodom" (UCLAF) ktorý fungoval v rámci generálneho sekretariátu Európskej komisie. UCLAF mal za úlohu spolupracovať s vnútroštátnymi útvarmi boja proti podvodom a poskytovať koordináciu a pomoc pri riešení nadnárodných organizovaných podvodov. V roku 1999 sa za účelom rozšírenia vyšetrovacích právomocí navrhol vznik nového subjektu OLAF a po prijatí návrhov bol zriadený Európsky úrad pre boj proti podvodom (OLAF) s nezávislým vyšetrovacím mandátom rozhodnutím 1999/352. Zaviedli sa tiež všeobecné pravidlá pre vyšetrovania úradu OLAF nariadením č. 1073/1999 a uzavrela sa dohoda o vnútornom vyšetrovaní v rámci inštitúcií EÚ. V roku 2004 Európske spoločenstvo vytvorilo program Hecules ktorý má za úlohu podporovať činnosti súvisiace s ochranou svojich finančných záujmov. Počet vyšetrovaní ktoré viedol priamo OLAF sa v roku 2006 prvý krát rovná počtu prípadov, v ktorých OLAF pomáhal subjektom členským štátov.

V roku 2010 je spustený systém oznamovania podvodov (Fraud Notification System - FNS) prostredníctvom ktorého majú občania možnosť na webe nahlásiť informácie o korupcii a podvodoch.

V nasledujúcich rokoch boli viac krát vylepšované stratégie i vyšetrovacie postupy a bola menená vnútorná organizácia.

Systém fungovania
-----------------

Úrad OLAF môže vyšetrovať záležitosti súvisiace s podvodom, korupciou a iným trestným činom ktorý poškodzuje záujmy EÚ pokiaľ ide o:

* všetky výdavky EÚ
* niektoré oblasti príjmov EÚ, predovšetkým clá
* podozrenia z vážnych pochybení zo strany zamestnancov a členov inštitúcií EÚ

### Fázy vyšetrovania

OLAF disponuje rôznymi zdrojmi informácií o podvodoch a nezrovnalostiach. Tieto informácie vyplývajú väčšinou z kontrol ktoré vykonávajú subjekty majúce za zodpovednosť riadenie finančných prostriedkov EÚ v európskych inštitúciach alebo členských štátoch.

Všetky prijaté sťažnosti úrad OLAF posudzuje a určuje či patria do právomoci úradu a posudzuje tiež kritéria na začatie vyšetrovania.

Všetky začaté vyšetrovania sa delia do troch kategórií:

* interné vyšetrovania : vyšetrovania v rámci inštitúcií a subjektov Európskej únie
* externé vyšetrovania : vyšetrovania mimo inštitúcií a subjektov Európskej únie
* koordinačné prípady : úrad OLAF sa spolupodieľa na vyšetrovaniach vnútroštátnych subjektov alebo iných útvarov EÚ tým, že uľahčuje sústrediť a vymeniť informácie a kontakty.

### Výsledky práce

Výsledkami práce úradu OLAF v rokoch 2010 - 2018 bolo uzavretie viac než 1900 vyšetrovaní, úrad odporúčil vrátiť vyše 6,9 miliárd EUR do rozpočtu EÚ a vydal vyše 2500 odporúčaní na prijatie súdnych, finančných, disciplinárnych a administratívnych opatrení príslušným subjektom členských štátov a EÚ.

### OLAF na Slovensku

Na Slovenskej stránke úradu OLAF je možnosť nahlásiť podvod a korupciu súvisiacu s financiami EÚ.

Referencie
----------

1. ↑   *The OLAF report 2018* [online]. Luxembourg: Publications Office of the European Union, 2019, 2019, [cit. 2019-10-23]. Dostupné online.
2. ↑   *The OLAF report 2018* [online]. Luxembourg: Publications Office of the European Union, 2019, 2019, [cit. 2019-10-23]. Dostupné online.
3. ↑   *Čo robíme* [online]. Európska komisia
EURÓPSKY ÚRAD PRE BOJ PROTI PODVODOM, [cit. 2019-10-23]. Dostupné online.
4. ↑   *Slovník pojmov - kľúčové slovo Európsky úrad pre boj proti podvodom (OLAF) (European Anti Fraud Office): Výskumná Agentúra* [online]. www.asfeu.sk, [cit. 2019-10-23]. Dostupné online.
5. ↑   *COMMISSION DECISION of 28 April 1999 establishing the European Anti-fraud Office (OLAF) (notified under document number SEC(1999) 802)* [online]. Official Journal of the European Communities, 28.4.1999, [cit. 2019-10-23]. Dostupné online.
6. ↑   *História* [online]. Európska komisia EURÓPSKY ÚRAD PRE BOJ PROTI PODVODOM, [cit. 2019-10-23]. Dostupné online.
7. ↑   *OLAF Domáca stránka* [online]. Európska komisia EURÓPSKY ÚRAD PRE BOJ PROTI PODVODOM, [cit. 2019-10-23]. Dostupné online.

Externé odkazy
--------------

* Európsky úrad pre boj proti podvodom